
****

**ข้อบังคับมหาวิทยาลัยธรรมศาสตร์**

**ว่าด้วยเครื่องแบบของกรรมการสภามหาวิทยาลัยและพนักงานมหาวิทยาลัย พ.ศ. ๒๕๖๔**

----------------------------------------

โดยที่เป็นการสมควรกำหนดให้มีข้อบังคับมหาวิทยาลัยธรรมศาสตร์ว่าด้วยเครื่องแบบของกรรมการสภามหาวิทยาลัยและพนักงานมหาวิทยาลัย

อาศัยอำนาจตามความในมาตรา ๒๓ ประกอบมาตรา ๘๗ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัยในการประชุมครั้งที่ ครั้งที่ ๕/๒๕๖๔ เมื่อวันที่ ๓๑ พฤษภาคม ๒๕๖๔ เห็นชอบให้ออกข้อบังคับไว้ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยเครื่องแบบของกรรมการ  
สภามหาวิทยาลัยและพนักงานมหาวิทยาลัย พ.ศ. ๒๕๖๔”

**ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

**ข้อ ๓** ในข้อบังคับนี้

“มหาวิทยาลัย” หมายความว่า มหาวิทยาลัยธรรมศาสตร์

“อธิการบดี” หมายความว่า อธิการบดีมหาวิทยาลัยธรรมศาสตร์

“กรรมการสภามหาวิทยาลัย” หมายความว่า กรรมการสภามหาวิทยาลัยธรรมศาสตร์

“พนักงานมหาวิทยาลัย” หมายความว่า พนักงานมหาวิทยาลัยทั้งที่จ้างด้วยเงินงบประมาณแผ่นดินและเงินรายได้ของมหาวิทยาลัยหรือส่วนงาน สังกัดมหาวิทยาลัยธรรมศาสตร์

“ดุมตราสัญลักษณ์มหาวิทยาลัย” หมายความว่า ดุมดุนนูนโลหะสีทอง รูปตราสัญลักษณ์มหาวิทยาลัยธรรมศาสตร์ ตามรูปที่ ๑ แนบท้ายข้อบังคับนี้

“ลายยูงทอง” หมายความว่า ลายที่ประกอบด้วย ดอกบาน ดอกตูม เกสร และใบของต้นหางนกยูง   
ที่เป็นต้นไม้ประจำมหาวิทยาลัย

**ข้อ ๔** เครื่องแบบพิธีการประเภทเครื่องแบบปกติขาวของกรรมการสภามหาวิทยาลัยและพนักงานมหาวิทยาลัย มีดังนี้

(ก) สำหรับกรรมการสภามหาวิทยาลัยและพนักงานมหาวิทยาลัยชาย ประกอบด้วย

(๑) หมวก ทรงหม้อตาลสีขาว กระบังหน้าทำด้วยหนังหรือวัตถุเทียมสีดำ สายรัดคางสีทอง   
กว้างหนึ่งเซนติเมตร มีเครื่องหมายหน้าหมวกปักดิ้นสีทองรูปตราธรรมจักรในช่อยูงทอง ขนาดสูงห้าเซนติเมตร กว้างหกเซนติเมตร ตามรูปที่ ๒ แนบท้ายข้อบังคับนี้

(๒) เสื้อ แบบราชการสีขาว ใช้ดุมโลหะสีทองลายดุมตราสัญลักษณ์มหาวิทยาลัยห้าดุม ผู้ที่ได้รับพระราชทานเครื่องราชอิสริยาภรณ์ให้ประดับแพรแถบเครื่องราชอิสริยาภรณ์ที่อกเสื้อเหนือกระเป๋าบนซ้ายด้วย

(๓) กางเกงขายาวสีขาว แบบราชการ ไม่พับปลายขา

(๔) เข็มขัดหนังสีดำ

(๕) รองเท้าหนังหุ้มส้นสีดำ และถุงเท้าสีดำ

(ข) สำหรับกรรมการสภามหาวิทยาลัยและพนักงานมหาวิทยาลัยหญิง ประกอบด้วย

(๑) หมวก เป็นหมวกแก็ปทรงอ่อนพับปีกสีขาว สายรัดคางสีทองมีดุมโลหะสีทอง มีเครื่องหมายหน้าหมวกปักดิ้นสีทองรูปตราธรรมจักรในช่อยูงทอง ขนาดสูงห้าเซนติเมตร กว้างหกเซนติเมตร ตามรูปที่ ๒   
แนบท้ายข้อบังคับนี้

(๒) เสื้อ ใช้เสื้อนอกคอแบะสีขาวแบบคอแหลมหรือคอป้าน แขนยาวถึงข้อมือมีตะเข็บหลัง  
สี่ตะเข็บ ที่แนวสาบอกมีดุมตราสัญลักษณ์มหาวิทยาลัย ขนาดเส้นผ่าศูนย์กลางสองจุดสองเซนติเมตร สามดุม สำหรับเสื้อคอแหลม และห้าดุมสำหรับแบบเสื้อคอป้าน มีกระเป๋าล่างข้างละหนึ่งกระเป๋า เป็นกระเป๋าเฉียงเล็กน้อย ไม่มีใบปกกระเป๋า และให้ใช้เสื้อคอพับแขนยาวสีขาวผูกผ้าพันคอสีดำเงื่อนกลาสี ผู้ได้รับพระราชทานเครื่องราชอิสริยาภรณ์ ให้ประดับแพรแถบเครื่องราชอิสริยาภรณ์ที่อกเสื้อเบื้องซ้ายด้วย

(๓) กระโปรง ให้ใช้กระโปรงสีขาว ตีเกล็ดด้านหน้าสองเกล็ด และด้านหลังสองเกล็ด ยาวปิดเข่า ปลายบานเล็กน้อย ใช้กับแบบเสื้อคอแหลม หรือกระโปรงสีขาวยาวปิดเข่า ปลายบานเล็กน้อยใช้กับแบบเสื้อ  
คอป้าน

(๔) รองเท้า ถุงเท้า ให้ใช้รองเท้าหนังหุ้มส้นปิดปลายเท้าสีดำ ไม่มีลวดลาย ส้นสูงไม่เกินสิบเซนติเมตร ถุงเท้ายาวสีเนื้อ

**ข้อ ๕** เครื่องหมายประดับคอเสื้อ ให้มีเครื่องหมายเป็นโลหะสีทองรูปตราธรรมจักร เจาะฉลุพื้นหลังโปร่ง ขนาดเส้นผ่าศูนย์กลางขนาดสองจุดห้าเซนติเมตร ใช้ติดคอเสื้อเครื่องแบบปกติขาวของพนักงานมหาวิทยาลัยตอนหน้าทั้งสองข้าง ตามรูปที่ ๓ แนบท้ายข้อบังคับนี้

**ข้อ ๖** อินทรธนู ให้มีอินทรธนูแข็ง พื้นสักหลาดสีดำ ขอบดิ้นทอง ขนาดกว้างห้าเซนติเมตร ยาวสิบสองเซนติเมตร มีแถบไหมสีทองขนาดศูนย์จุดแปดเซนติเมตรตรึงขอบอินทรธนู ปลายอินทรธนูติดดุมตราสัญลักษณ์มหาวิทยาลัยธรรมศาสตร์สีทอง มีขนาดเส้นผ่าศูนย์กลางหนึ่งจุดห้าเซนติเมตร รอบดุมตราสัญลักษณ์ปักดิ้นเส้นรัศมีแสงอาทิตย์สีทองโดยรอบ บนอินทรธนูปักดิ้นสีทองลายช่อยูงทอง และปักดอกยูงทองสีทองด้านใน และให้ติดอินทรธนูทับเสื้อเหนือบ่าทั้งสองข้าง จากไหล่ไปคอ ตามรูปที่ ๔ แนบท้ายข้อบังคับนี้

**ข้อ ๗** ลักษณะเครื่องแบบครึ่งยศ เครื่องแบบครึ่งยศมีลักษณะและส่วนประกอบเช่นเดียวกับเครื่องแบบปกติขาว เว้นแต่กางเกงของกรรมการสภามหาวิทยาลัยและพนักงานมหาวิทยาลัยชาย หรือกระโปรงของกรรมการสภามหาวิทยาลัยและพนักงานมหาวิทยาลัยหญิง ให้ใช้ผ้าสีดำ และให้ผู้ที่ได้รับพระราชทานเครื่องราชอิสริยาภรณ์ประดับเครื่องราชอิสริยาภรณ์นั้นโดยไม่สวมสายสะพาย

**ข้อ ๘** ลักษณะเครื่องแบบเต็มยศ เครื่องแบบเต็มยศมีลักษณะและส่วนประกอบเช่นเดียวกับเครื่องแบบครึ่งยศ และการประดับเครื่องราชอิสริยาภรณ์นั้น ให้สวมสายสะพายร่วมกับเหรียญราชอิสริยาภรณ์

**ข้อ ๙** โอกาสการใช้เครื่องแบบ ให้กรรมการสภามหาวิทยาลัยและพนักงานมหาวิทยาลัย  
แต่งเครื่องแบบพิธีการเป็นคราว ๆ ไปตามคำสั่งของมหาวิทยาลัย

**ข้อ ๑๐** ให้อธิการบดีเป็นผู้รักษาการตามระเบียบนี้

ประกาศ ณ วันที่ กรกฎาคม พ.ศ. ๒๕๖๔

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย